**Manuel Buceta del Villar,** nado en Portas o 15 de abril de 1808 e finado en Málaga o 3 de febreiro de 1882, foi un Brigadier galego. Ocupou os cargos de Gobernador Militar de Málaga e Melilla, tamén estivo na guerra de Santo Domingo e a primeira guerra carlista.

Traxectoria
-----------

Nova sobre Manuel Buceta del Villar en *Galicia. Revista semanal ilustrada*, número 10. A Habana, 28 de setembro de 1902.
Fillo natural de María Buceta del Villar, ingresou como cabo primeiro nas Milicias populares e participou na Primeira Guerra Carlista como sarxento primeiro, destacándose desde un principio polo seu talante liberal. Na revolución de 1846, era comandante da Garda Civil en Pontevedra e en compañía do xeneral Solís marchou cara á Coruña formando parte da primeira división, integrada polos rexementos provinciais de Xixón e Segovia, un batallón de Infantaría de Zamora, unha compañía de "Guías da Liberdade", 120 carabineiros, 20 cabalos e dúas pezas de artillaría. Pero o levantamento fracasou e Miguel Solís Cuetos foi fusilado con outros en Carral o 26 de abril, e Buceta fuxiu disfrazado de muller a Portugal.

Ao ano seguinte, apareceu en Madrid participando nos movementos liberais populares que preparaban a revolución de 1848, que dirixiu, pero é detido e ten que escoller o camiño do exilio ata que en 1850 é amnistiado e retorna de novo ao servizo activo. Tivo parte moi activa no pronunciamento militar de xullo de 1854 que determinou o triunfo do Partido Progresista e o regreso de Espartero a España. Buceta foi nomeado coronel e destinado ao cargo de Gobernador Militar da praza de Melilla. Logrou éxitos importantes combatendo aos rifeños, que o coñecían polo sobrenome de "Farruco". 

Ascende a brigadier e até 1857 permanece como Gobernador Militar de Melilla, loitando á beira do xeneral O'Donnell. Posteriormente pasa a Cuba e logo, como Gobernador de Samaná na illa Española de Santo Domingo, onde realizou un moi importante labor entre a poboación indíxena. Alí fundou a poboación "Flechas de Colón", contribuíndo a pacificar a provincia de Santiago dos Cabaleiros que estaba insurreccionada durante a Guerra de Santo Domingo, desempeñando máis tarde o posto de Cabo segundo da Provincia de Santo Domingo.

En 1866, regresa a Madrid e, ao producirse a Revolución de 1868, Buceta está encarcerado en Peñíscola. Unha vez en liberdade foi, de novo, destinado a Cuba, participando en varios feitos de armas para daquela ser nomeado Gobernador militar de Málaga. Cando se achaba destinado en Xirona en 1873, foi arrestado polo capitán xeneral de Cataluña e posto en liberdade a comezos do ano seguinte. En 1879, estando de comandante xeral do Campo de Xibraltar e destinado á reserva, tres veces foi proposto para tenente xeneral, pero dada a perseveranza e ardor con que sempre mantiña os seus ideais liberais, o seu nome foi rexeitado. 

Manuel Buceta del Villar faleceu en Málaga, lonxe da súa Galicia natal, o 3 de febreiro de 1882.

Notas
-----

1. ↑  Tettamancy 1908, p. 91
2. 1 2 3  Esquembri, Carlos (18 de maio de 2013). "El pasado revolucionario del brigadier Buceta". *surdealboran.blogspot.com* (en castelán). Consultado o 21 de novembro de 2021.
3. ↑  Tettamancy 1908
4. ↑  Tineo, Héctor (14 de agosto de 2014). "El último recorrido del brigadier Buceta por impedir la Restauración de la República". *diariodominicano.com* (en castelán). Archived from the original on 01 de outubro de 2017. Consultado o 21 de novembro de 2021.
5. ↑  "Manuel Buceta del Villar". *historiadeportas.wordpress.com*. Consultado o 21 de novembro de 2021.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
* *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Fernández Teixeiro, Manuel María (2016) [1974]. *Abril de lume e ferro* (Obra de teatro) (2 ed.). Fundación Manuel María de Estudos Galegos. ISBN 978-84-944417-5-2.
* Tettamancy Gastón, Francisco (1908). *La revolución gallega de 1846* (PDF). A Coruña: Librería regional de E. Carré.